Nettaviser hevdet Jonas Gahr Støre har mastergrad fra Harvard. Det har han ikke.
Statsministerens kontor vil ta kontakt med aviser for å rette opp i feil. – Beklager, sier det svenske innholdsbyrået som står bak. Hvis du er politiker, bør du være pinlig nøyaktig med CV-en din om dagen. Jonas Gahr Støre har måttet håndtere angivelig masterjuks blant egne statsråder. I Sverige er flere toppolitikere den siste tiden tatt for juks med CV-en. Men flere aviser har selv publisert feil om statsminister Støres høyere utdanning. «Dette visste du kanskje ikke om Jonas Gahr Støre». Det er navnet på en video som over tid er blitt spilt av i flere nettaviser. I videoen hevdes det at: «Han har en mastergrad i økonomi fra Institut d’Études Politiques de Paris og en mastergrad i folkerett fra Harvard Law School».  Det er bare ett problem med dette:  Jonas Gahr Støre har ingen mastergrad fra prestisjetunge Harvard. Han har ikke skrevet noen masteroppgave noe sted. Dessuten er han statsviter, ikke økonom. Alt dette er rett og slett feil, opplyser statsministerens kontor til Aftenposten. Når ut til 650.000 lesere Et google-søk viser at videoen er publisert hos avisene Nettavisen, Dagsavisen, Dagen og Hallingdølen. Aftenposten har fått den spilt av både på Nettavisen, Dagsavisen og Dagen. Til sammen har når de rundt 650.000 lesere hver dag, ifølge lesertall fra Mediebedriftenes Landsforening. Men ifølge dem som står bak videoen, er det primært Dagsavisen videoen er spilt av hos i det siste. Støre har sin utdanning fra Sciences Po. Det er det vanlige navnet på Institut d’Études Politiques de Paris. Etter studiene jobbet han  av og på i en toårsperiode som såkalt «research fellow» ved Harvard-universitetet i USA. Men noen mastergrad har fra Harvard han altså ikke.  Så, hvordan havnet feilen hos nettavisene? Umerket, svensk «video content» Videoen kommer fra svenske YouPlay. Det er en tjeneste som er eid av det globale selskapet Showheroes. Gjennom denne tjenesten får avisene tilgang til videoinnhold – og inntekter. Videoene er ikke merket med at de er produsert av andre. I stedet flyter de sømløst inn i artikkelen som annet redaksjonelt innhold. Etter at Aftenposten stilte spørsmål om videoen torsdag kveld, forsvant den. – Vi har trukket den aktuelle videoen fra plattformen. Det skriver Nina Fossli til Aftenposten. Hun er leder for redaksjonelt innhold i Showheroes. Hun opplyser at Dagsavisen er informert og vil publisere en rettelse. Fossli skriver at selskapet tar feilen på alvor. Hun beklager ulempene det måtte ha forårsaket. – Hvorfor produserer et innholdsbyrå nyhetsvideoer? Er ikke det avisenes oppgave? – Vi definerer nyhetsvideoer som innhold som dekker aktuelle hendelser. Videoen om Jonas Gahr Støre er en faktavideo, hvor vi kombinerer faktiske opplysninger med arkivmateriale. Disse kan brukes på nytt i ulike sammenhenger, lik en faktaboks fungerer i trykte medier, svarer Fossli. – Er dere som innholdsbyrå skikket til å faktasjekke videoer og annet innhold dere lager skikkelig? – Vår redaksjon, bestående av utdannede journalister, har siden 2019 levert videoinnhold til norske aviser med strenge kvalitetskontroller og faktasjekking i henhold til presseetiske retningslinjer. Fossli sier to redaksjonsmedlemmer går gjennom innholdet før publisering.  Vil merke eksterne videoer fremover Kathleen Buer er nyhetsredaktør i Dagsavisen. Aftenposten har spurt om ikke innhold fra andre bør merkes.  Buer svarer at videoene fremover skal utstyres med en plakat. Der skal det stå at innholdet er produsert av Showheroes. – Det er viktig for oss å rette feil så fort som mulig, og det er beklagelig at vi ikke oppdaget feilen tidligere, svarer Buer. – Vi har også vært i kontakt med Statsministerens kontor og beklaget feilen. Selv ønsker ikke statsminister Støre å kommentere saken.
Flere aviser har feilaktig rapportert at Jonas Gahr Støre har en mastergrad fra Harvard.  Feilen stammer fra en video laget av det svenske innholdsbyrået YouPlay.  Dagsavisen vil merke eksternt produsert innhold fremover, og alle involverte beklager feilen.